Hendelsen skjedde ved Straume terminal på Sotra 17. februar i fjor.

Betjenten kjørte uniformert patrulje om natten med en politistudent da de ble oppmerksom på tre personer.

Hun oppdaget en tråd som stakk ut av bukselivet til den 41 år gamle kvinnen, uten at tråden tilhørte buksen. Selv ville ikke kvinnen snakke om tråden og lot ikke betjenten undersøke den nærmere.

Dermed måtte politiet nøste opp i den løse tråden. Hun ble derfor tatt med til politistasjonen for nærmere undersøkelser.

KINDEREGG I SKJEDEN

Tråden ledet til en liten plastpose, som inneholdt plastdelene fra et kinderegg, som hun oppbevarte i skjeden.

Kinderegget inneholdt ikke leketøy, men amfetamin, metamfetamin, valium og noen andre piller med narkotisk innhold.

Det går frem av en fersk dom fra Bergen tingrett.

41-åringen erkjente straffskyld og hun er nå dømt til 60 timers samfunnsstraff for flere forskjellige straffbare handlinger.

SOLGTE NARKOTIKA

Retten legger vekt på at kvinnen har en langvarig forhistorie som rusmisbruker og at narkotikaen ble oppbevart i kroppens hulrom og at det ble gjort med vitende og vilje.

Hun ble også funnet skyldig i narkotikasalg, men som «synes motivert av at hun selv er misbruker», ifølge retten.